Drapet på Iryna Zarutska

**Drapet på Iryna Zarutska** (Ірина Заруцька; 23) fant sted på en trikk (lettbane) i Charlotte, Nord-Carolina, den 22. august 2025. Zarutska, en ukrainsk flyktning, ble uprovosert stukket med kniv i bryst- og halsområdet av en afroamerikansk mann. Handlingens motivasjon er blitt omtalt som rasistisk motivert.

Zarutskas skader ble ikke oppdaget umiddelbart, og forsøk på livreddende hjelp kom først til etter at hun allerede var død ved setet hun ble angrepet i. Gjerningsmannen Decarlos Brown (34) ble arrestert da han gikk av trikken og er siktet for overlagt drap.

Drapet fikk internasjonal oppmerksomhet da Zarutskas status som flyktning på leting etter trygghet i USA førte til en offentlig uttalelse fra Charlottes ordfører, Vi Lyles. Videoopptak av hendelsen utløste kraftige reaksjoner i sosiale medier og bidro til politiske debatter om mediers partiskhet i dekning av hatkriminalitet, sikkerheten i kollektivtransporten, samt svakheter i strafferettssystemet og det psykiske helsevesenet.

## Bakgrunn
Iryna Zarutska (23) ble født i Kyiv i Ukraina og ankom med familien sin til USA i 2022, på flukt fra den pågående krigen etter Russlands invasjon av hjemlandet. Ifølge en GoFundMe-side opprettet av familien hennes, hadde Zarutska bosatt seg i Charlotte, Nord-Carolina og trivdes godt i landet som tok henne i mot.

Den 34 år gamle gjerningsmannen Decarlos Brown snek på trikken uten billett da drapet fant sted. Han har tidligere vært arrestert flertallige ganger for blant annet ran med dødelig våpen, innbrudd og tyveri, samt siktet for overfall og misbruk av nødnummeret. Brown har i alt 14 separate kriminelle saker på seg i forkant av drapet på Zarutska.

## Hendelsesforløp
22. august 2025 før klokken 22:00 befant Zarutska seg på en trikk i Charlottes South End-nabolag. Overvåkningsopptaket viser Zarutska som går ombord på trikken og sitter foran gjerningsmannen. Det var ikke noe sikkerhetspersonell til stede i vognen hun gikk på, men på én vogn foran. Fire minutter etter Zarutska satte seg ned dro gjerningsmannen opp en lommekniv og stakk henne tre ganger, inkludert minst én gang i halsen. Hendelsen ble ikke umiddelbart oppdaget av andre medpassasjerer og Zarutska blødde ut uten hjelp før hun døde. Zarutska ble erklært død på stedet.

På vei fra åstedet kan det høres at Brown mumler «jeg fikk tatt den hvite jenta», samtidig som medpassasjerer oppdager blod på gulvet. Brown gikk av trikken to minutter senere, og ble arrestert av politiet på perrongen utenfor vognen. Han ble fraktet til utredning og behandling etter arrestasjonen, og ble siktet for overlagt drap.

Charlotte-Mecklenburg-politiet (CMPD) har ikke offentliggjort motivet for angrepet. Medier kommenterer gjerningsmannens uttalelser i opptaket som mistanke til rasistisk motivert vold. Etterforskningen pågår fortsatt, og CMPDs drapsenhet oppfordrer publikum til å gi all relevant informasjon.

## Følger
Den dødelige knivstikkingen vakte bekymring for sikkerheten til Charlottes Lynx Blue Line. Bystyremedlem Edwin Peacock understreket den sårbare offentlige tilliten og oppfordret Charlotte Area Transit System (CATS) og CMPD til å gjennomgå sikkerheten. CATS bekreftet at togoperatøren fulgte protokollen og holdt toget tilbake til politiet ankom. 5. september 2025 publiserte CATS overvåkingsvideo av knivstikkingen.

6. september 2025 siterte den lokale TV-kanalen WBTV i Charlotte myndighetene som sa at den mistenkte «ikke hadde billett til toget». Han ble senere siktet for overlagt drap for å ha knivstukket Zarutska til døde.

Etter drapet diskuterte lokale tjenestemenn og distriktsadvokaten offentlig hull i Mecklenburg Countys psykiske helse- og rettssystemer, og brukte saken som et eksempel i debatter om hvordan domstoler håndterer tiltalte med alvorlig psykisk lidelse. Charlotte Area Transit System sa at de ville forsøke å øke antallet billettkontroller, installere nye billettvalideringsenheter og utvide sikkerhetsbemanningen på tog og plattformer. 

Ordfører Vi Lyles kalte drapet «meningsløst og tragisk» og oppfordret folk å respektere offerets familie mens etterforskningen fortsatte. Flere tjenestemenn og kandidater i Charlotte bystyre i ordførervalget i Charlotte i 2025 etterlyste større tiltak for å øke sikkerheten på offentlig transport. Dimple Ajmera, et medlem av Charlotte bystyre, sa om forbrytelsen: «Det er tydelig at våre nåværende sikkerhetsregler ikke er nok», og uttrykte bekymring for at frykt for kriminalitet i transportsystemet kan påvirke en kommende folkeavstemning for å utvide byens lettbanesystem.

Drapet fikk nasjonal oppmerksomhet i USA, spesielt fra høyreorienterte politiske kommentatorer, og ble beskrevet av *The Charlotte Observer* som å ha blitt «politisert». Konservative kommentatorer anklaget mainstream-mediene for ikke å dekke Charlotte-drapet, som involverte et hvitt offer og en svart mistenkt med mulig rasistisk motiv, med samme intensitet som de eksempelvis gjorde i Jordan Neely-saken der situasjonen var omvendt.

Den amerikanske samferdselsministeren Sean Duffy ga Charlottes offentlige tjenestemenn skylden for drapet, og forretningsmannen Elon Musk kritiserte dommere og distriktsadvokater for å la «kriminelle vandre fritt». På spørsmål om saken søndag 7. september kalte den amerikanske presidenten Donald Trump den for «forferdelig», men sa at han ikke hadde hørt om den tidligere og ville vite «alt om den» morgenen etter. En Trump-rådgiver fortalte *Axios* at dette kommer til å være en sak han kommer til å belyse.

Saken fikk også internasjonal dekning, inkludert i Ukraina, der det ukrainske utenriksdepartementet opplyste at de var «i konstant kontakt» med etterforskerne. I Storbritannia bemerket *[[The Times]]* at saken hadde «drevet frem en debatt om kriminalitetsrater i USA», mens *[[The Daily Telegraph]]* bemerket at saken «har utløst opprør over kriminalitet i USA».

En GoFundMe-side for folkefinansiering som var åpnet for den mistenkte ble stengt av selskapet etter å ha utløst offentlig opprør.

En dommer beordret at den mistenkte skulle undersøkes i 60 dager på et lokalt sykehus.

## Referanser